

**u partnerstvu sa Opštinom Ugljevik**

**Izvještaj o održanom prvom mentorskom sastanku u okviru javnog poziva za predaju projektnih prijedloga u sklopu projekta Regionalni program lokalne demokratije na Zapadnom Balkanu (ReLOaD2) u opštini Ugljevik**

U okviru Javnog poziva za organizacije civilnog društva/nevladine organizacije za predaju prijedloga projekata, koji se sprovodi u sklopu projekta „Regionalni program lokalne demokratije na Zapadnom Balkanu“ (ReLOaD2)[[1]](#footnote-1) u saradnji sa Opštinom Ugljevik, u petak, 26. maja 2023. godine u terminu od 12.00 do 13.15 h održan je prvi od tri planirana mentorska sastanka za zainteresovane predstavnike/ice organizacija civilnog društva (OCD). Prvi mentorski sastanak održan je u prostorijama Opštinske uprave i bio je prilika da predstavnici OCD-a sa mentorom javno diskutuju o nedoumicama i dilemama u okviru pripreme projektnih prijedloga.

Termin prvog mentorskog sastanka definisan je u samom **Javnom pozivu za predaju projektnih prijedloga u sklopu projekta Regionalni program lokalne demokratije na Zapadnom Balkanu 2 (ReLOaD2) u opštini Ugljevik,** na zvaničnoj internet stranici Opštine Ugljevik te Razvojnog programa Ujedinjenih nacija ([www.undp.org](http://www.undp.org)). Dodatno je poziv za učešće na prvom mentorskom sastanku upućen organizacijama civilnog društva. Prvom mentorskom sastanku prisustvovalo je ukupno 6 učesnika/ca (predstavnika/ca 3 OCD i predstavnice Turističke organizacije opštine Ugljevik), od čega 4 žene i 2 muškarca. Sastanku su prisustovani i ReLOaD2 koordinator i UN volonter, za opštinu Ugljevik.

Na početku mentorskog sastanka, učesnicima je pojašnjena uloga mentora i svrha održavanja mentorskih sastanaka. Tom prilikom je naglašeno kako je uloga mentora **da** **pomogne u otklanjanju dilema i nedoumica koje predstavnici OCD mogu imati tokom pripreme projektnih prijedloga** ali da **uloga mentora nije da na bilo koji način učestvuje u izradi samih projektnih prijedloga**. Istaknuto je takođe da u cilju osiguranja i primjene transparentnog pristupa realizacija mentorstva, konsultacije „jedan na jedan“ sa predstavnicima OCD nisu dozvoljene. Nakon uvodnog predstavljanja svrhe mentorskih sastanaka i planiranog načina rada mentor je dao mogućnost prisutnima na sastanku da iznesu svoje dileme i postave pitanja.

Tokom diskusije razgovarano je o sljedećim temama:

1. **Veza projekta sa prioritetnim oblastima javnog poziva**

Mentor je podsjetio kako je u dokumentu Smjernica naznačeno kako prijedlozi projekata trebaju biti usklađeni sa prioritetnim oblastima iz samog Javnog poziva Veza projektnog prijedloga sa prioritetnim oblastima iz Javnog poziva svakako treba da postoji i posebno se ocjenjuje prema definisanim evaluacionim kriterijima. Učesnicima je pročitan spisak prioritetnih oblasti i ponovo podcrtana obaveznost kreiranja prijedloga projekata u okviru ovih tematskih oblasti.

1. **Struktura projektne intervencije, definisanje rezultata i aktivnosti.**

Tokom mentorske sesije učesnici su imali nedoumice sa definisanjem projektih aktivnosti, koje su uglavnom definisani kao redovne aktivnosti udruženja, a ne set aktivnost kreiranih za određeni vremenski period, čijom realizacijom će se ispuniti zacrtani ciljevi, kreirani kao odgovor na specifične potrebe u lokalnim zajednicama i za konkretne ciljne grupe identificirane projektom.

Odgovor: Mentor je podsjetio da projekti trebaju biti integrisani kao metodološki **set aktivnosti, kreiran da ostvari određene specifične ciljeve i rezultate unutar ograničenog vremenskog okvira**.

Mentor je podsjetio osnovne postavke metodologije logičkog okvira, koji se odnosio na logičku povezanost ciljeva, rezultata i aktivnosti. U tom kontekstu važno je na ciljeve projekta gledati kao na rješenje prethodno uočenog problema, odnosno, kao na pozitivnu i trajnu promjenu koja će se desiti po završetku projektne intervencije.

Rezultate u tom smislu treba posmatrati kao sredstva za dostizanje te željene promjene (specifičnog cilja projekta) i oni će se pojaviti ukoliko projektnom intervencijom otklonimo jedan ili više uzroka glavnog problema. **Kada su u pitanju aktivnosti, radi se o osnovnim koracima i zadacima koje je potrebno izvršiti da bi se postigli željeni rezultati.** Projektne aktivnosti trebaju biti grupisane i povezane sa relevantnim projektnim rezultatima, važno ih je što bolje razraditi jer su aktivnosti ujedno i osnova za pripremu projektnog budžeta, posebno budžetske stavke pod brojem 4 (vidjeti obrazac za pripremu budžeta projekta).

Rezultat mora biti formulisan kao neposredni/materijalni rezultati (roba i usluge) koje projekt daje, a ne kao aktivnost.

U vezi sa popunjavanjem matrice logičkog okvira, učesnicima je naglašeno da obrate pažnju na polje preduslovi i da realno, na osnovu analize, navedu rizike i pretpostavke za pojedine nivoe u matrici logičkog okvira.

Učesnicima je naglašeno da projekti moraju imati kontinuitet u realizaciji aktivnosti (ne može biti jedan ili više mjeseci u toku trajanja projekta u kom nisu predviđene aktivnosti na projektu). Takođe je naglašeno da se projekti moraju provesti u periodu juli 2023 - mart 2024.

1. **Upotreba sredstava za nabavku opreme i infrastrukturne radove**

Mentor je uputio na instrukcije jasno date kroz Smjernice: kupovina opreme i/ili radovi rekonstrukcije ili rehabilitacije može biti projekna aktivnost/trošak, samo ako ako je neophodna za uspješnu implementaciju projekta u ukupnom zbirnom iznosu do 30% vrijednosti budžeta. Nabavka opreme i/ili radovi rekonstrukcije ne mogu biti predmet projekta, ako su generalna potreba OCD, već neophodni za postizanje željenih rezultata projekta.

Ponovo je naglašeno, da te i ostale aktivnosti moraju biti jasno definisane osnovnim koracima i zadacima koje je potrebno izvršiti da bi se postigli željeni rezultati.

1. **Definisanje ciljne grupe**

Mentor je podsjetio da ciljne grupe moraju biti jasno definisane, kao i jasna korist provođenja projekta za ciljnu grupu. Naglašena je ponovo potreba detaljne analize problema i potreba ciljnih grupa, kao i veličine i važnosti. Neophodno je da se izvrši detaljna procjena broja korisnika projekta/ciljne grupe, kao i njena struktura (rodna struktura, pripadnost pojedinim grupama-ranjivim, marginalizovanim, iz ruralnog područja, itd).

Istaknuto je da se navedu sve uključene strane kao što su posredni i krajnji korisnici projekta. Također, ukoliko projekat uključuje povratnike, raseljene, marginalizirane i ranjive grupe stanovništva, potrebno je obezbijediti precizne podatke, vodeći računa o rodnoj ravnopravnosti.

Naglašeno je da druge organizacije i/ili institucije koje su neophodne kako bi se osigurala uspješna realizacija projekta mogu biti uključene u projekat (npr. škole, Turistička organizacija, Centar za kulturu). Ovakve organizacije, institucije mogu dati doprinos u realizaciji projektnih aktivnosti, ali ne mogu biti korisnici sredstava koja se dodjeljuju putem ovog javnog poziva. U slučaju da se dio projektnih aktivnosti obavlja u takvim institucijama, potrebna je njihova saglasnost.

1. **Definisanje troškova**

Kod definisanja troškova, pojavile su se nedoumice koji su troškovi redovne aktivnosti udruženja i šta u slučaju da dođe do promjena u iznosima po pojedinim budžetskim linijama.

Odgovor: Istaknuto je da se mogu budžetirati samo projektne aktivnosti, odnosno tražiti samo troškovi neophodni za realizaciju projektnih aktivnosti. Troškovi/budžetske linije moraju biti što preciznije procjenjeni i detaljno raščlanjeni (bez zbirnih budžetskih linija-ukupni troškovi ili ostali troškovi). Procjena troškova mora biti izvršena i na osnovu provedene analize (potencijalnih dobavljača, predavača i slično), određen očekivani trošak za svaku budžetsku stavku. U slučaju prekoračenja ili manjeg utroška neke budžetske stavke, tokom realizacije projekta, sve potencijalne realokacije će biti dogovorene sa Projektom.

Naglašen je i princip prema kom administrativni i troškovi osoblja ne mogu da prelaze 30% ukupnih troškova projekta.

Objašnjeno je da budžetski troškovi mogu biti: bankarska provizija, troškovi knjigovođe, troškovi osoblja, troškovi prevoda projekta. Kod angažovanja predavača, ugovori se mogu slopiti samo sa fizičkim licima, dok kod nabavke opreme, materijala, prevoza i slično, to moraju biti pravna lica (uz obezbjeđivanje transparentog načina odabira).

Na kraju sastanka mentor se zahvalio prisutnim predstavnicima OCD na učešću te najavio da će u toku mjeseca juna biti organizovana još dva mentorska sastanka a sve kako bi predstavnicima/acama OCD-a bila pružena podrška prilikom pripreme projektnih ideja, i to:

1. **Drugi sastanak sa mentorom u petak, 2. juna 2023. godine u 12.00h** u zgradi Opštine Ugljevik - Sala za sastanke na III spratu.
2. **Treći sastanak sa mentorom u ponedjeljak, 9. juna 2023. godine u 12.00h** u zgradi Opštine Ugljevik - Sala za sastanke na III spratu.

Potvrdu o prisustvu na mentorskim sastancima potrebno je poslati na neven.rikic@gmail.com

U svrhu transparentnosti, svi zapisnici, uključujući i ovaj, sa održanih sastanaka sa mentorom će biti objavljeni na stranici Opštine Ugljevik. Na ovaj način će se omogućiti da informacije budu dostupne za OCD koje nisu bile u mogućnosti da prisustvuju sastancima sa mentorom.

1. Regionalni program lokalne demokratije na Zapadnom Balkanu (ReLOaD) finansira Europska unija (EU), a provodi Razvojni program Ujedinjenih nacija (UNDP). [↑](#footnote-ref-1)